Aarhus har større succes end København med at få hjemvendte syrienkrigere til at starte på en uddannelse eller komme i arbejde.

Syv ud af 13 hjemvendte mænd og kvinder fra konfliktområder i Syrien eller Irak er hverken i job eller uddannelse i Københavns Kommune.

Det oplyser Københavns Kommune til Radio24syv.

Ifølge Københavns Kommune er der tale om 13 personer, der enten har deltaget i kamphandlinger, støttet op om terrorhandlinger eller har forsøgt at komme ind i konfliktområderne. De er vendt tilbage til Danmark i perioden mellem 2012 og 2016.

Omvendt succes i Aarhus

Ni af dem har været i et individuelt forløb - for eksempel et mentorforløb eller en resocialiserende indsats. To af de forløb blev afbrudt før tid. Og i alt seks er i dag i job eller under uddannelse.

Tidligere på året beskrev Berlingske, hvordan Østjyllands Politi i samarbejde med Aarhus Kommune har haft succes med at få 17 ud af 20 hjemvendte fra Syrien fra 2013 til 2015 ind i et exit-program. Og at alle 17 i dag er i job eller under uddannelse.

Radio24syv har lavet en rundspørge til landets 98 kommuner for at høre, om de har kendskab til hjemvendte fra Syrien, og hvordan de klarer sig. Udover Københavns og Aarhus Kommune, er der fire kommuner, som har kendskab til hjemvendte.

Odense Kommune har kendskab til to hjemvendte fra Syrien. Men kommunen ved ikke, om de hjemvendte er i uddannelse eller arbejde.

Aalborg Kommune har kendskab til to hjemvendte. Den ene er fraflyttet kommunen. Den anden er i dag i kommunal uddannelsesvejledning.

Ishøj Kommune har kendskab til to hjemvendte. De er begge to fængslet for at være rejst til konfliktområderne.

Vejle Kommune har kendskab til én hjemvendt, der i dag er i et kommunalt ressourceforløb.

Ifølge PET’s seneste trusselsvurdering fra januar 2018, så er mindst 150 personer udrejst siden sommeren 2012. Af dem er omkring 50 personer vendt tilbage til Danmark fra konfliktzoner i Syrien og Irak.

Radio24syvs kortlægning viser, at landets kommuner har kendskab til 40 hjemvendte fra Syrien.

Radio24syv har kontaktet landets politikredse for at høre, hvor mange hjemvendte fra Syrien de kender til. De henviser alle til Politiets Efterretningstjeneste. PET ønsker ikke at stille op til interview.

Kom tilbage over lang periode

Hos Københavns Kommunes enhed for forebyggelse af ekstremisme og radikalisering VINK understreger fuldmægtig Thea Erschens, at de 13 hjemvendte er kommet tilbage over en lang periode mellem 2012 og 2016.

- Det betyder også, at de ikke alle sammen nødvendigvis er omfattet af den nyeste lovgivning, og derfor ikke allesammen er blevet sigtet, siger hun til Radio24syv.

Thea Erschens påpeger, at kommunen først får henvist personerne, når politiet ikke vurderer, at de ikke er til fare for samfundet og er klar til at indgå i et kommunalt forløb. Af hensyn til personerne i gruppen ønsker hun ikke at fortælle, om nogle af personerne stadig bakker op om Islamisk Stat, eller om de har fortrudt, at de har været rejst afsted.

Om de 13 Syrien-krigere kan hun sige, at de har været mellem 20-25 år ved afrejsetidspunktet, og at mange af dem i dag har børn. Hun kan derudover fortælle, at nogen har været afsted i kort tid, mens andre har deltaget i aktive krigshandlinger eller bosat sig i kalifatet, og været der i flere år.

Forskere er ikke overraskede

Den danske terrorforsker Tore Refslund Hamming, ph.d.-studerende ved European University Institute i militant islamisme, finder det ikke overraskende, at så mange ikke er i job eller uddannelse. Men det gør det ikke mindre vigtigt at få dem i arbejde.

- Det er et problem, fordi vi ved, at en af grundene til, at mange er taget afsted, er fordi de har haft svært ved at finde sig til rette i samfundet og føle, at de er en succes. Og en af kriterierne for succes er, at man kan tage vare på sig selv og sin familie, siger han.

Terrorforsker Magnus Ranstorp fra den svenske Forsvarshøjskole anser det ikke nødvendigvis for et problem, at kommunerne ikke har det fulde overblik over de hjemvendte fra Syrien, så længe den danske efterretningstjeneste har det nødvendige overblik.

- De har styr på de her miljøer, så de ved, hvem de her individer er, og om de skal overvåges.